अमेरिका ने सीरियाई राजदूत को तलब किया  
अमेरिका में सीरिया प्रशासन के खिलाफ हुए विरोध प्रदर्शनों का वीडियो बनाने के मामले में वाशिंगटन स्थित सीरियाई राजदूत इमाद मुस्ताफा को अमेरिकी विदेश मंत्रालय ने इसी सप्ताह तलब किया है।
अमेरिका में सीरिया प्रशासन के खिलाफ हुए विरोध प्रदर्शनों का वीडियो बनाने के मामले में वाशिंगटन स्थित सीरियाई राजदूत इमाद मुस्ताफा को अमेरिकी विदेश मंत्रालय ने इसी सप्ताह तलब किया है। अमेरिकी विदेश विभाग ने बताया, हमें खबर मिली थी कि सीरियाई दूतावास के कर्मचारी अमेरिका में शांतिपूर्ण प्रदर्शनों का वीडियो बना रहे हैं और तस्वीरें ले रहे हैं।  अमेरिका अभिव्यक्ति की स्वतंत्रता के तहत प्रदर्शन कर रहे लोगों के खिलाफ दूसरे देशों की सरकारों की गतिविधि को गंभीरता से लेता है। अमेरिकी संविधान में अभिव्यक्ति की स्वतंत्रता के अधिकार को खासा महत्व दिया गया है।  विदेश विभाग ने कहा, हमें यह भी जानकारी मिली है कि अमेरिका में शांतिपूर्ण प्रदर्शन करने वाले लोगों के परिजनों के खिलाफ सीरियाई सरकार कार्रवाई करना चाहती है। हम स्थिति के मुताबिक जवाब देंगे। अमेरिका ने यह स्पष्ट किया है कि मुस्तफा के आने-जाने पर कोई रोक नहीं लगाई गई है और उन्हें यात्राओं के संदर्भ में इजाजत की जरूरत नहीं होगी।  अमेरिकी विदेश विभाग ने सीरिया के राजदूत मुस्तफा को बुधवार को तलब किया था। अधिकारियों ने बताया कि मुस्तफा को सीरियाई दूतावास के कई कर्मचारियों की गतिविधियों के संदर्भ में चिंताओं से अवगत कराया गया। मुस्तफा ने राजनयिक सुरक्षा मामलों के सहायक विदेश मंत्री एरिक बोसवेल के साथ मुलाकात की।